16 procent flere personer har booket et ophold over juledagene gennem Novasol, sammenlignet med 2020.

Sidste år valgte mange danske at holde juleferien i et sommerhus. På landsplan var der flere end 450.000 udlejninger i december. Novasol, der er et af de store sommerhusudlejningsbureauer, oplyser, at bureauet i år oplever et stigende antal gæster, der ønsker at holde jul eller nytår i sommerhus. 16 procent flere personer har booket et ophold over juledagene gennem Novasol, sammenlignet med 2020. - Vores bookingtal vidner om, at danskerne har taget det at holde jul og nytår i sommerhus til sig. Lige nu ligger vi over niveau på bookinger over nytår, men har dog stadig ledige huse over julen, siger Per Brogaard, kommerciel direktør hos Novasol.